Qabel il-Jum Internazzjonali tan-Nisa fit-8 ta' Marzu, skopri kif il-Parlament Ewropew qed jaħdem biex inaqqas id-differenza bejn il-pagi tal-irġiel u n-nisa. Għalkemm l-ugwaljanza bejn in-nisa u l-irġiel hija waħda mill-prinċipji li fuqhom inbniet l-UE u l-prinċipju ta' paga ugwali għal xogħol ugwali ġie introdott 60 sena ilu, in-nisa fl-UE għadhom jitħallsu kważi 15% inqas fil-medja kull siegħa mill-irġiel. Dan, il-Parlament Ewropew irid jibdlu – f' riżoluzzjoni tat-30 ta' Jannar, il-Membri tal-PE stiednu lill-Kummissjoni tipproponi strateġija ambizzjuża dwar l-ugwaljanza bejn in-nisa u l-irġiel, inklużi miżuri li jindirizzaw id-differenza bejn il-pagi tal-irġiel u n-nisa. Il-Kummissjoni Ewropea mistennija tippreżenta Strateġija dwar Ugwaljanza bejn is-Sessi f'Marzu. Hija qalet li l-paga ugwali għal xogħol ugwali se tkun il-pedament tal-istrateġija. Soluzzjonijiet għal paga ugwali: miri vinkolanti u miżuri ta' trasparenza Il-Parlament irid dispożizzjonijiet vinkolanti dwar id-differenza bejn il-pagi tal-irġiel u n-nisa u dwar it-trasparenza fil-pagi, li japplikaw għas-setturi pubbliċi u privati, infurzar qawwi, miri ċari u monitoraġġ biex jitkejjel il-progress. Il-Membri tal-PE jridu wkoll li l- Pjan ta' Azzjoni dwar id-differenza bejn il-pagi tal-irġiel u n-nisa jiġi rivedut sa tmiem l-2020 u li dan jinkludi miri ċari għall-pajjiżi tal-UE biex inaqqsu d-differenza tul il-ħames snin li ġejjin. Nindirizzaw il-kawżi fil-fond tal-paga inugwali Sabiex jiġi indirizzat in-nuqqas ta' parteċipazzjoni tan-nisa fis-suq tax-xogħol, li hija waħda mir-raġunijiet għad-differenza bejn il-pagi tal-irġiel u n-nisa, il-Membri tal-PE qed jitolbu investiment akbar fl-edukazzjoni bikrija, fis-servizzi tal-kura u f' arranġamenti tax-xogħol aktar favur il-familji Huma jridu wkoll jinkoraġġixxu lin-nisa sabiex ikollhom impjiegi b'pagi aħjar permezz ta' serje ta' miżuri: il-promozzjoni tas-suġġetti xjentifiċi u teknoloġiċi għall-bniet fl-iskejjel, l-inkoraġġiment ta' imprendituri nisa u l-possibbiltà ta' tagħlim tul il-ħajja. Innaqqsu d-differenzi fil-pensjonijiet Biex tiġi indirizzata d- diskrepanza fil-pensjonijiet bejn is-sessi , li bħala medja huma darbtejn ogħla mid-differenza bejn il-pagi tal-irġiel u n-nisa fl-UE, il-Membri tal-PE qed jissuġġerixxu miżuri li jinkludu l-introduzzjoni ta' krediti għall-kura u pensjonijiet minimi. Għal aktar informazzjoni Studju tal-Kumitat EMPL: Paga ugwali għal xogħol ugwali: Miżuri vinkolanti għat-trasparenza fil-pagi Drittijiet tan-nisa: Il-Membri tal-PE jappellaw għal azzjoni biex tiġi miġġielda r-rigressjoni fl-ugwaljanza bejn in-nisa u l-irġiel Paġna tal-KE dwar l-Istrateġija dwar l-Ugwaljanza bejn is-Sessi: kisbiet u oqsma ewlenin għal azzjoni Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF